# Merimieslääkäreiden ja rautatielääkäreiden ja -psykologien hyväksymisvaatimukset

**Määräyksen tausta ja säädösperusta**

Liikenteen palveluista annetun lain (320/2017, jäljempänä liikennepalvelulaki) 204 §:n 1 momentin 1 kohtaa ja 206 §:n 1 momentin 1 kohtaa muutettiin liikenteen palveluista annetun lain muuttamisesta ja väliaikaisesta muuttamisesta annetulla lailla (227/2021). Merimieslääkäreitä ja rautatielääkäreitä koskevia kelpoisuusvaatimuksia täsmennettiin siten, että hakijalta tai hyväksynnällä toimea harjoittavalta edellytetään sitä, ettei hänen oikeuksiaan toimia lääkärin ammatissa ole rajoitettu tavalla, joka rajoittaisi rautatie- tai merimieslääkärin tehtävässä toimimista. Hallituksen esityksessä (HE 10/2021 vp, s. 20) todetaan, että ehdotetut muutokset em. kohtiin edellyttävät Liikenne- ja viestintäviraston määräyksen päivittämistä vastaamaan lain edellytyksiä. Hallituksen esityksen mukaan Liikenne- ja viestintäviraston tulisi joko kumota nykyinen määräys tai päivittää se vastaamaan ehdotettuja muutoksia. Määräystä on muutettu päivittämällä se vastaamaan liikennepalvelulakiin tulleita muutoksia sekä poistamalla tarpeettomia kohtia. Lisäksi määräyksellä yhtenäistetään osaamisen osoittamista ja osaamisen ylläpitoa koskevia kohtia ilmailulääkäreitä koskevia vaatimuksia soveltuvin osin vastaaviksi.

Määräyksen säädösperusta on liikennepalvelulain 204 §:n 3 momentti, 205 §:n 3 momentti ja 206 §:n 3 momentti. Määräystä sovelletaan 204 §:ssä tarkoitetun rautatielääkärin, 205 §:ssä tarkoitetun rautatiepsykologin sekä 206 §:ssä tarkoitetun merimieslääkärin kelpoisuusvaatimuksiin ja osaamisen ylläpitoon.

Määräyksen EU-oikeudellisena säädöstaustana merenkulussa on merenkulkijoiden vähimmäiskoulutusdirektiivi (EU 2022/993). Kv-oikeudellisena säädöstaustana on merenkulun STCW-yleissopimus (SopS 22/1984). Merenkulkijoiden vähimmäiskoulutusdirektiivin vaatimukset perustuvat STCW-yleissopimuksen vaatimuksiin.

Sekä veturinkuljettajadirektiivi että merenkulkijoiden vähimmäiskoulutusdirektiivi edellyttävät, että direktiivissä tarkoitetun lääkärintarkastuksen saa suorittaa ja lääkärintodistuksen terveydentilasta antaa ainoastaan ao. jäsenvaltion toimivaltaisen viranomaisen hyväksymä asianmukaisesti pätevöitynyt lääkäri. Veturinkuljettajadirektiivissä tarkoitetun psykologisen henkilöarvioinnin saa suorittaa ja lausunnon psykologisesta soveltuvuudesta antaa vastaavasti hyväksytty asianmukaisesti pätevöitynyt psykologi (taikka vaihtoehtoisesti jäsenvaltion valinnan mukaan myös lääkäri). Kummatkin direktiivit edellyttävät hyväksyttävältä lääkäriltä ja veturinkuljettajadirektiivi lisäksi hyväksyttävältä psykologilta asianmukaista pätevöitymistä tehtävään. Direktiiveissä ei kuitenkaan ole tarkempia säännöksiä lääkärin tai veturinkuljettajadirektiivissä myöskään psykologin kelpoisuusvaatimuksista tai osaamisen ylläpitämisestä. Liikennepalvelulaki sisältää asiaa koskevat perusvaatimukset. Tarkemmalla kansallisella määräyksellä varmistutaan siitä, että Liikenne- ja viestintävirastolta hyväksyntää hakevalla lääkärillä tai psykologilla on liikennepalvelulain säännösten mukainen kelpoisuus tehtäviinsä ja että hän on niihin myös direktiivin vaatimusten edellyttämällä tavalla perehtynyt.

Määräyksen vastainen toiminta voi johtaa liikennepalvelulain mukaisiin hallinnollisiin seuraamuksiin. Näitä ovat lain 245 §:n mukainen huomautus tai varoitus sekä viime kädessä hyväksynnän peruuttaminen, muuttaminen tai rajoittaminen lain 242 §:n mukaisesti.

**Määräyksen valmistelu**

Määräysmuutos on valmisteltu Liikenne- ja viestintävirastossa virkatyönä. Hanke käynnistettiin 5.5.2023 julkaistulla määräyshankepäätöksellä. Määräysluonnos oli virastossa sisäisellä lausuntokierroksella 9.-19.5.2023. Virasto on kuullut määräyksen valmistelussa rautatieliikenteen ja merenkulun sidosryhmiä ulkoisella lausuntokierroksella xx.-xx.xx.2023.

**Lausuntopalaute**

Saadut lausunnot ja Liikenne- ja viestintäviraston vastaukset niihin ilmenevät yksityiskohtaisemmin liitteenä olevasta kommenttikoosteesta. Alla koosteet palautteista ja Liikenne- ja viestintäviraston vastauksista.

**Rautatieliikenne**

**Merenkulku**

**Arvio määräyksen vaikutuksista**

Määräysmuutoksella yhtenäistetään rautateiden ja merenkulun sääntelyä. Koulutus- ja kokemusvaatimuksia selkeytetään, mutta muutoksella ei ole merkittäviä taloudellisia vaikutuksia sidosryhmille tai asiakkaille. Osaamisen ylläpitämisen sääntelyn täsmentäminen parantaa lääkäreiden yhdenvertaista kohtelua, ennakoitavuutta sekä liikenneturvallisuutta. Muutoksella ei ole vaikutusta esteettömyyteen eikä ympäristövaikutuksia. Muutoksella ei ole vaikutusta myöskään naisten ja miesten väliseen tasa-arvoon.

**Yksityiskohtaiset perustelut**

* + Koko määräyksen otsikointia on muokattu vastaamaan liikennepalvelulain 204-206 §:ien sanamuotoja.
  + *Kohta 1, Soveltamisala*: Kohtaa 1 on päivitetty korjaamalla muuttuneet pykälänumeroinnit voimassa oleviin.
  + *Kohta 2.1.1:* Uusi kohta, johon on siirretty kumotun määräyksen kohdassa 2.4 (Osaamisen osoittaminen) ollut viittaus siihen, että rautatielääkäriksi hakevan on osoitettava täyttävänsä ja riittävästi hallitsevansa liikennepalvelulain 204 §:n 1 momentissa asetetut vaatimukset. Lisäksi hakijan on osoitettava täyttävänsä määräyksen kohdan 2.1.2 edellytykset, joissa tarkennetaan liikennepalvelulain kelpoisuusvaatimuksia.
  + *Kohta* 2.1.2: Kohtaan sisältyy kumotun määräyksen kohdan 2.1 tiedot päivitettyinä. Vaatimus lääkärin oikeuksien rajoittamattomuudesta on poistettu määräyksestä ja määräys on näin yhdenmukaistettu liikennepalvelulain edellytyksiä vastaavaksi.

Määräyksen a) kohdassa on esimerkkimäinen luettelo tehtävään soveltuvista erikoislääkäreistä. Luettelossa mainitut erikoislääkärinoikeudet katsotaan rautatielääkärin tehtävään soveltuviksi, mutta Liikenne- ja viestintäviraston harkinnan mukaan myös muut erikoislääkärit voivat soveltua rautatielääkäreiksi. B) ja c) kohdissa on annettu tarkempia määräyksiä siitä, millä tavalla lääkärinoikeuksia ei saa olla rajoitettu, jotta henkilö voidaan hyväksyä toimimaan rautatielääkärinä. B) kohdan mukaan rautatielääkäriksi hakevalta edellytetään, että hakijan oikeuksia toimia lääkärinä ei ole rajoitettu tavalla, joka rajoittaa toimimista *itsenäisenä* rautatielääkärinä. Rautatielääkärillä on oltava oikeus toimia esimerkiksi itsenäisenä ammatinharjoittajana tai muuten käytännössä itsenäisesti rautatielääkärinä. Lääkärin oikeuksia ei saa olla rajoitettu esimerkiksi niin, että lääkärillä on oikeus toimia vain toisen lääkärin johdon ja valvonnan alaisena. C) kohdan mukaan hakijan oikeuksia ei saa olla rajoitettu tavalla, joka osoittaa, ettei hakija noudata toiminnassaan yleisesti hyväksyttyjä ja kokemusperäisiä perusteltuja menettelytapoja koulutuksensa mukaisesti. Terveydenhuollon ammattihenkilöiden ammattieettisistä velvollisuuksista on säädetty terveydenhuollon ammattihenkilöistä annetun lain (559/1994) 15 §:ssä. Henkilö ei voi toimia rautatielääkärinä, jos hän ei ole noudattanut toiminnassaan yleisesti hyväksyttyjä hoitoperiaatteita ja sääntelyä ja hänen oikeuksiaan toimia lääkärinä on sen vuoksi rajoitettu.

D) kohtaan on tarkennettu kumotun määräyksen 2 ja 3 alakohtien edellytykset rautatielääkäriltä vaadittavalta osaamiselta. D) kohdan mukaan hakijan on osaamisensa osoittaakseen oltava suorittanut rautatielääkärin hyväksynnän hakemista edeltävän vuoden aikana Liikenne- ja viestintäviraston hyväksymä pätevöittävä peruskurssi. Koulutuksen käyminen on edellytyksenä hyväksynnän myöntämiselle. Koulutuksessa voidaan varmistua siitä, että rautatielääkäri hallitsee veturinkuljettajan tehtävien sisällön, työympäristön ja liikenneturvallisuusriskit sekä hallitsee Liikenne- ja viestintäviraston antamat ohjeet liikkuvan kaluston kuljettajien terveys- ja toimintakykyvaatimuksista. Vastaavan peruskurssin suorittamista on käytännössä edellytetty kumotun määräyksen aikana, mutta edellytysten selkeyttämiseksi vaatimus kurssista lisättiin määräykseen. Jos peruskurssin suorittamisesta on kulunut yli vuosi aikaa, hyväksynnän edellytykset voivat Liikenne- ja viestintäviraston harkinnan mukaan täyttyä myös suorittamalla kertauskurssin, jossa kerrataan rautatielääkärinä toimimiseen liittyviä erityisiä asioita.

* + *Kohta* 2.2.1: Uusi kohta, johon on siirretty kumotun määräyksen kohdassa 2.4 (Osaamisen osoittaminen) ollut viittaus siihen, että rautatiepsykologiksi hakevan on osoitettava täyttävänsä ja riittävästi hallitsevansa liikennepalvelulain 205 §:n 1 momentissa asetetut vaatimukset. Lisäksi hakijan on osoitettava täyttävänsä määräyksen kohdan 2.2.2 edellytykset, joissa tarkennetaan liikennepalvelulain kelpoisuusvaatimuksia.
  + *Kohta 2.2.2:* A) kohdasta on jätetty pois maininta siitä, että rautatiepsykologin tulee olla Suomessa laillistettu psykologi, koska edellytys tulee suoraan liikennepalvelulain 205 §:n 1 momentin 1 kohdasta. Rautatiepsykologilta edellytetään, että hakijalla on voimassa oleva Psykologiliiton myöntämä psykologisen henkilöarvioinnin sertifikaatti. Sertifikaatti osoittaa psykologin osaamisen ja pätevyyden henkilöarviointien tekemiseen. Sertifikaatilla varmistutaan siitä, että hakijalla on riittävä työ- ja organisaatiopsykologian ja psykologisen henkilöarvioinnin tuntemus.

*B)* kohdassa tarkennetaan edellytyksiä siten, että rautatiepsykologiksi hakevan on oltava käynyt hakemusta edeltävän vuoden aikana Liikenne- ja viestintäviraston hyväksymä pätevöittävä peruskurssi. Rautatiepsykologit perehdytetään Liikenne- ja viestintäviraston hyväksymällä peruskurssilla veturinkuljettajan tehtävien sisällöstä, työympäristöstä ja liikenneturvallisuusriskeistä sekä varmistetaan, että hakija hallitsee Liikenne- ja viestintäviraston antamat ohjeet liikkuvan kaluston kuljettajien psykologisesta soveltuvuudesta ja soveltuvuusarvioinnista sekä liikennepalvelulain 205 §:n 1 momentin edellytyksistä. Vastaavan peruskurssin suorittamista on käytännössä edellytetty kumotun määräyksen aikana, mutta edellytysten selkeyttämiseksi vaatimus kurssista lisättiin määräykseen.

* + *Kohta 2.3.1*: Uusi kohta, johon on siirretty kumotun määräyksen kohdassa 2.4 (Osaamisen osoittaminen) ollut viittaus siihen, että merimieslääkäriksi hakevan on osoitettava täyttävänsä ja riittävästi hallitsevansa liikennepalvelulain 206 §:n 1 momentissa asetetut vaatimukset. Lisäksi hakijan on osoitettava täyttävänsä määräyksen kohdan 2.3.2 edellytykset, joissa tarkennetaan liikennepalvelulain kelpoisuusvaatimuksia.
  + *Kohta 2.3.2*: Määräykseen tehdyt muutokset ja muutosten perustelut vastaavat soveltuvin osin rautatielääkärin hyväksyntää koskevaa kohtaa 2.1.2.
  + *Kohta 3*: Kohtaan on tarkennettu hyväksynnän haltijan osaamisen ylläpitämistä hyväksyntäkauden aikana sekä hyväksynnän uudistamisen edellytyksiä. Vastaavia edellytyksiä on pääosin sovellettu jo edellisen, kumotun määräyksen soveltamisen aikana, mutta muutettuun määräykseen edellytykset on kirjattu selkeämmin ja vastaamaan soveltuvin osin ilmailulääkäreitä koskevaa sääntelyä.
  + *Kohta 3*.*1*: Hyväksyntä voidaan uudistaa edellyttäen, että a) hakija täyttää edelleen hyväksyntää koskevat liikennepalvelulain ja määräyksen vaatimukset. Lisäksi hakijan tulee b) kohdan mukaan olla osallistunut hyväksynnän voimassaoloaikana vähintään 20 tunnin Liikenne- ja viestintäviraston hyväksymään kertauskoulutukseen, josta vähintään puolet on Liikenne- ja viestintäviraston tai Työterveyslaitoksen järjestämää koulutusta. Liikenne- ja viestintäviraston ja Työterveyslaitoksen järjestämien koulutusten lisäksi voidaan hyväksyä myös muuta soveltuvaa koulutusta, joka palvelee rautatielääkärinä tai -psykologina tai merimieslääkärinä toimimista. Hyväksyntä muiden tahojen järjestämästä koulutuksesta ja sen soveltuvuudesta on suositeltavaa hakea etukäteen ennen koulutukseen osallistumista.

C) kohdan mukaisesti hyväksynnän uudistamista hakevan on tullut suorittaa hyväksynnän voimassaoloaikana vuosittain vähintään 10 haettavaan hyväksyntään soveltuvaa sopivuuden arviointia rautatielääkärinä tai merimieslääkärinä tai psykologista henkilöarviointia. D) kohdassa edellytetään, että hyväksynnän uudistamisen hakija on käyttänyt hyväksynnän mukaisia oikeuksiaan sääntelyn ja muun muassa STM:n ja Liikenne- ja viestintäviraston ohjeiden mukaisesti. Liikenne- ja viestintävirasto voi määrätä hallinnollisia seuraamuksia liikennepalvelulain 242 §:n tai 245 §:n perusteella. Toistuvat tai yksittäisetkin vakavat rikkomukset voivat olla esteenä hyväksynnän uudistamiselle.

* + *Kohta 3.2*: Liikenne- ja viestintävirasto voi harkinnan mukaan uudistaa hyväksynnän, vaikka jotkin b) tai c) kohtien vähimmäisedellytyksistä eivät olisi täyttyneet. Esimerkiksi yksittäinen puute sopivuuden arviointien tai henkilöarviointien lukumäärässä ei välttämättä ole este hyväksynnän uudistamiselle. Puuttuvia arviointeja tai koulutusmääriä voidaan tapauskohtaisesti korvata kertauskoulutuksella tai muulla Liikenne- ja viestintäviraston hyväksymällä tavalla.
  + *Kohta 4*: Kohtaan on lisätty hyväksynnän haltijalle velvollisuus ilmoittaa ilman aiheetonta viivytystä Liikenne- ja viestintävirastolle, jos terveydenhuollon ammattihenkilöitä valvova toimielin on rajoittanut hänen oikeuksiaan toimia lääkärinä tai psykologina sekä muista muutoksista, jotka saattavat vaikuttaa hänen hyväksyntäänsä. Ilmailulääkäreitä koskeva vastaava ilmoitusvelvollisuus on kirjattu komission asetuksen (EU) N:o 1178/2011 liitteen IV kohtaan MED.D.025.

**Määräyksen aikataulu**

Muutettu määräys annetaan xx.xx.202x ja tulee voimaan xx.xx.202x.

**Määräyksestä viestiminen**

Määräyksestä tiedotetaan Liikenne- ja viestintäviraston verkkosivuilla sekä sähköpostitse raideliikenteen ja merenkulun sääntelyn jakelulistalle ilmoittautuneille sekä hyväksytyille rautatielääkäreille, merimieslääkäreille ja rautatiepsykologeille.

LIITTEET:

Kommenttikooste

Liikenne- ja viestintävirasto Traficom

Ratkaisijan nimi

Esittelijän nimi